《由真隐至枕峰寺》
宋代·喻良能

南国清秋杪，长林翠霭重。
嬾黄千顷稻，深碧万株榕。
峡水风前急，方山雨后浓。
征鞍何所憩，萧寺枕孤峰。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。